REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/419-14

1. decembar 2014. godine

B e o g r a d

ZAPISNIK

SA 33. SEDNICE ODBORA ZA ADMINISTRATIVNO-BUDžETSKA I

MANDATNO-IMUNITETSKA PITANjA, ODRŽANE 1. DECEMBRA 2014. GODINE

Sednica je počela u 11,00 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Katarina Rakić, Aleksandar Marković, Olgica Batić, Snežana Malović, Vesna Martinović, Ljubiša Stojmirović, Saša Maksimović, Veroljub Matić, Obrad Isailović, Dušica Stojković, Darko Laketić i Dragana Barišić.

Sednici je prisustvovala i zamenik odsutnog člana Milisava Petronijevića, Stefana Miladinović.

Sednici su prisustvovali i Rodoljub Šabić, Poverenik za informacije od javnog značaja i zaštitu podataka o ličnosti; Marinko Radić, generalni sekretar službe Poverenika za informacije od javnog značaja i zaštitu podataka o ličnosti; Vladimir Vučković, član Fiskalnog saveta; Zlatiborka Andrejić, generalni sekretar Fiskalnog saveta; Ristivoje Đokić, zamenik predsednika Republičke komisije za zaštitu prava u postupcima javnih nabavki i Filip Vladisavljević, sekretar Republičke komisije za zaštitu prava u postupcima javnih nabavki.

Sednici nisu prisustvovali članovi Odbora: Milan Krkobabić, Milisav Petronijević i Đorđe Milićević.

Na predlog predsednika Odbor je, jednoglasno usvojio predlog da se predloženi dnevni red dopuni novom tačkom: ''Usmeravanje sredstava iz Fonda solidarnosti Narodne skupštine''.

Na predlog predsednika Odbor je jednoglasno utvrdio, u celini, sledeći

D n e v n i r e d:

- usvajanje zapisnika sa 29. i 30. sednice Odbora –

1. Razmatranje zahteva Poverenika za informacije od javnog značaja i zaštitu podataka o ličnosti za davanje saglasnosti za zasnivanje radnog odnosa sa novim licima u Stručnoj službi Poverenika za informacije od javnog značaja i zaštitu podataka o ličnosti (21 broj 112-4283/14 od 27. novembra 2014. godine);

2. Razmatranje zahteva Fiskalnog saveta za dodatno radno angažovanje lica u Stručnim službama Fiskalnog saveta (21 broj 112-4220/14 od 24. novembra 2014. godine);

3. Razmatranje zahteva Republičke komisije za zaštitu prava u postupcima javnih nabavki za davanje saglasnosti za zasnivanje radnog odnosa sa novim licima u Službi Republičke komisije (21 broj 112-4209/14 od 21. novembra 2014. godine);

4. Usmeravanje sredstava iz Fonda solidarnosti Narodne skupštine;

5. R a z n o

Pre prelaska na rad po dnevnom redu, Odbor je jednoglasno, bez primedaba, usvojio zapisnike sa 29. i 30. sednice Odbora.

**Prva tačka dnevnog reda**: Razmatranje zahteva Poverenika za informacije od javnog značaja i zaštitu podataka o ličnosti za davanje saglasnosti za zasnivanje radnog odnosa sa novim licima u Stručnoj službi Poverenika za informacije od javnog značaja i zaštitu podataka o ličnosti (21 broj 112-4283/14 od 27. novembra 2014. godine)

Rodoljub Šabić, Poverenik za informacije od javnog značaja i zaštitu podataka o ličnosti, obrazložio je članovima i zamenicima članova Odbora zahtev koji je podneo u skladu sa članom 6. stav 3. Zakona o izmenama i dopunama Zakona o budžetskom sistemu („Službeni glasnik RS“, broj 108/2013) i Odlukom Odbora o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, 21 Broj: 112-2043/14, od 20. juna 2014. godine, kojim je zatražena saglasnost za zasnivanje radnog odnosa na neodređeno vreme putem objavljivanja javnog konkursa sa sedam novih lica u Službi Poverenika. Obrazlažući podneti predlog, Poverenik je istakao da je neophodnost zasnivanja radnog odnosa sa novim licima nastupila iz potrebe sprovođenja ciljeva ustanovljenih aktima donetih od strane Vlade Republike Srbije i Narodne skupštine, kao i usled tendencije rasta broja predmeta koje Služba Poverenika prima.

U diskusiji su učestvovali: Petar Petrović, Olgica Batić i Ljubiša Stojmirović.

Diskusija se vodila o postojanju stvarne potrebe za zasnivanjem radnog odnosa sa novim licima i dodatno radno angažovanje lica u službama nezavisnih državnih organa i organizacija.

Na predlog predsednika, Odbor je većinom glasova prihvatio zahtev i doneo Zaključak o davanju saglasnosti Povereniku za informacije od javnog značaja i zaštitu podataka o ličnosti za zasnivanje radnog odnosa na neodređeno vreme sa sedam novih lica u Službi Poverenika, na izvršilačkim radnim mestima. Po okončanju sprovedenog javnog konkursa, Poverenik će obavestiti Odbor o rezultatima konkursa, odnosno koja su radna mesta popunjena zasnivanjem radnog odnosa sa novim licima.

**Druga tačka dnevnog reda**: Razmatranje zahteva Fiskalnog saveta za dodatno radno angažovanje lica u Stručnim službama Fiskalnog saveta (21 broj 112-4220/14 od 24. novembra 2014. godine)

Vladimir Vučković, član Fiskalnog saveta, istakao je da je navedeni zahtev podnet u skladu sa članom 6. stav 3. Zakona o izmenama i dopunama Zakona o budžetskom sistemu („Službeni glasnik RS“, broj 108/2013) i Odlukom Odbora o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, 21 Broj: 112-2043/14, od 20. juna 2014. godine, kojim je zatražena saglasnost za dodatno radno angažovanje četiri lica po osnovu ugovora o privremenim i povremenim poslovima u Stručnim službama Fiskalnog saveta, iz razloga nesmetanog obavljanja redovnih poslova iz delokruga rada Fiskalnog saveta.

Na predlog predsednika, Odbor je većinom glasova prihvatio zahtev i doneo Zaključak o davanju saglasnosti Fiskalnom savetu za angažovanje četiri lica po osnovu ugovora o privremenim i povremenim poslovima, za obavljanje stručnih poslova iz delokruga rada Fiskalnog saveta.

**Treća tačka dnevnog reda**: Razmatranje zahteva Republičke komisije za zaštitu prava u postupcima javnih nabavki za davanje saglasnosti za zasnivanje radnog odnosa sa novim licima u Službi Republičke komisije (21 broj 112-4209/14 od 21. novembra 2014. godine)

Ristivoje Đokić, zamenik predsednika Republičke komisije za zaštitu prava u postupcima javnih nabavki, obrazložio je prisutnim članovima i zamenicima članova Odbora, zahtev koji je podnet u skladu sa članom 6. stav 3. Zakona o izmenama i dopunama Zakona o budžetskom sistemu („Službeni glasnik RS“, broj 108/2013) i Odlukom Odbora o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, 21 Broj: 112-2043/14, od 20. juna 2014. godine, kojim je zatražena saglasnost za zasnivanje radnog odnosa na neodređeno vreme putem objavljivanja javnog konkursa sa tri nova lica u Službi Republičke komisije. Kako je istakao, navedeni zahtev podnet je zbog povećanog delokruga nadležnosti Republičke komisije, konstantnog rasta broja primljenih predmeta i kratkih zakonskih rokova za postupanje Republičke komisije. Takođe je istakao da su finansijskim planom Republičke komisije za 2014. godinu već planirana sredstva za radno angažovanje odnosno zasnivanje radnog odnosa na neodređeno vreme za lica za čije se angažovanje traži saglasnost.

Na predlog predsednika, Odbor je većinom glasova prihvatio zahtev i doneo Zaključak o davanju saglasnosti Republičkoj komisiji za zaštitu prava u postupcima javnih nabavki za zasnivanje radnog odnosa na neodređeno vreme sa tri nova lica u Službi Republičke komisije, na izvršilačkim radnim mestima.

**Četvrta tačka dnevnog reda**: Usmeravanje sredstava iz Fonda solidarnosti Narodne skupštine

Predsednik Odbora je istakao da je Odboru u prethodnom periodu upućen veliki broj molbi za pružanje pomoći. S tim u vezi, a imajući u vidu i činjenicu da je iznos koji je trenutno na raspolaganju na računu Fonda solidarnosti 298.796,00 dinara, predložio je da se navedena sredstva uplate Budžetskom fondu za lečenje oboljenja, stanja ili povreda koje se ne mogu uspešno lečiti u Republici Srbiji.

Na predlog predsednika, Odbor je jednoglasno doneo Odluku o usmeravanju novčanih sredstava iz Fonda solidarnosti Narodne skupštine u iznosu od 298.796,00 dinara, u korist Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji.

**Peta tačka dnevnog reda:** Razno

Povodom ove tačke dnevnog reda nije bilo predloga ni diskusije.

\* \* \*

Sednica je završena u 11,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić